Դրանից հետո բոլոր ֆուտբոլային ակումբները հայտարարեցին, որ աջակցում են ԱԱԾ տնօրենին նրա ՀՖՖ նախագահ դառնալու հարցում: ԱԱԾ տնօրենը հայտարարեց, որ կառաջադրի իր թեկնածությունը ՀՖՖ նախագահի առաջիկա ընտրություններին և գտնում է, որ դա չի խանգարի ԱԱԾ տնօրենի իր պարտականությունները կատարելու հարցում: Մինչդեռ իրավական նորմերի ուսումնասիրությունից գալիս ենք այն եզրահանգման, որ ԱԱԾ տնօրենը միաժամանակ չի կարող լինել ՀՖՖ նախագահ, քանի որ դա կհակասի «Ազգային անվտանգության մարմինների մասին» և «Ազգային անվտանգության մարմիններում ծառայության մասին» ՀՀ օրենքներով նախատեսված ազգային անվտանգության մարմինների գործունեության և ազգային անվտանգության մարմիններում ծառայության մասին սկզբունքներին: Մինչդեռ այս հանգամանքը հաշվի չեն առել կամ չեն ուզում նկատել թե ֆուտբոլային ակումբների ղեկավարությունը և թե ԱԱԾ ղեկավարությունը, իսկ լրատվամիջոցները չգիտես ինչու չեն ցանկանում անդրադառնալ այս հարցին, թեպետ, գտնում ենք, որ այն պետք է դառնա հանրային քննարկման առարկա, որպեսզի չշրջանցվի վերը նշված օրենքների պահանջները: Կից ուղարկում ենք մեր փաստաբանական գրասենյակի կողմից կատարված իրավական վերլուծությունը, որը կարող եք հրապարակել ձեր թերթում և հասարակության և իշխանության ուշադրությունը հրավիրել խնդրի վրա: